**Cofnodion Cyfarfod CCG** **27.1.22**

Am 7.30yh Ar-lein

*19:303: Presennol*: Gareth Wyn Jones, (Cadeirydd), Huw Williams, Deryck Williams, Bedwyr Fychan, Rhodri Wigley, Elwyn Vaughan, Aled Griffiths, Gwenfair Davies, Gwen Lloyd, Paul Hughes, Iwan Jones*,* Sandra Evans (Clerc)

*19:304:* *Ymddiheuriadau*: William Owen, Gareth Owen, Aeron Pughe

*19305:* Mynegwyd cydymdeimlad dwys gyda theulu’r ddiweddar Gynghorydd Gwyn Jones. Bydd colled ar ei ôl gan y Cyngor a’r gymuned ill dau fel un y gellir troi ato am gymorth a gwybodaeth bob amser.

*19:306:* *Datganiadau o ddiddordeb*: Dim

19:307: *Cyflwyno a derbyn cofnodion Rhagfyr 21*. Cynigiwyd bod y cofnodion yn gywir gan Iwan Jones. Fe’i heiliwyd gan Huw Williams.

*19:308:* *Materion yn codi o’r Cofnodion*

*19:309:1:* *Adroddiad y Clerc*: Eglwysi Llanwrin a Darowen- Mae’r les sy gan y Cyngor yn cyd-fynd a’r les sy gan Eglwys yng Nghymru Llandaf. Y Cyngor sy’n berchen ar ac yn gyfrifol ran fwyaf y fynwent a’r wal o gwmpas eglwys Llanwrin. Yr eglwys yng Nghymru piau’r darn cul ym mhen uchaf y fynwent. Mae Un Llais Cymru’n cadarnau hyn 90%. Byddant yn cadarnhau hyn wedyn. Holwyd a oedd deddfwriaeth ychwanegol wedi digwydd a fyddai’n newid yr hyn a nodwyd yn y lles. Doedd dim. Gofynnwyd a fyddai’r newid o Gyngor Plwyf Llanwrin i Gyngor Cymuned Glantwymyn yn gwneud gwahaniaeth. Doedd hi ddim.

Bydd y clerc yn cysylltu ag aelod arall o Un Llais Cymru a’r ICCM i gael arweiniad am gofrestrau a dogfennau perthnasol ar gyfer cyfrifoldebau’r Cyngor mewn perthynas â chladdedigaethau.

*19:301:2: Mynediad CAT* Nodwyd bod rhywfaint o gynnydd wedi digwydd o ran ceisio sicrhau diogelwch y cyffyrdd wrth fynedfa Canolfan y Dechnoleg Amgen. Bydd Cyngor Sir Powys yn gwneud arolwg o’r arwydddion a’r llinellau gwynion ildio.

*19:302: Cynllunio – Dim*

*19:301: Materion ariannol ac eitemau i’w talu*

* Cyflog y Clerc £292.40 Rhagfyr
* PAYE 6.10.21-5.1.22 £209.80
* Neuadd Glantwymyn £1,500 cyfraniad at gostau cynnal y neuadd
* HMRC underpayment5.1.21- 5.4.21 £140.53

*19:304: Eglwysi Darowen a Llanwrin* – Yn dilyn pryderon diogelwch bydd y Cyngor yn gosod arwydd ddwyieithog, tâp a bolard wrth fwa gorllewinol yr eglwys yn unol â’i ddyletswydd o ofal i rybuddio’r cyhoedd nad yw’r bwa’n saff. Cynigiodd hwn gan Huw Williams ac fe’i heiliwyd gan Gwenfair Davies. Bydd y Cyngor yn cysylltu yn y lle cyntaf â CADW i geisio cyngor am y camau priodol wrth symud ymlaen i drwsio’r wal a’r bwâu. Cynigiwyd hwn gan Aled Griffiths ac fe’'i heiliwyd gan Rhodri Wigley

*19:305:2: Cyffordd y Ganolfan Dechnoleg Amgen.* Codwyd y posibilrwydd o lenwi un o’r ffyrdd gyda phridd er lleihau’r cymhlethdod. Nodwyd mai tir preifat oedd felly na fyddai hawl gan y Cyngor i’w wneud. Gofynnwyd am gyfarfod yn y lleoliad i drafod hyn a Rhiw Gwreiddyn Cwm Ffrydlan lle mae’r ffordd y gollwng..

*19:306: Diogelwch Cymunedol* Cafwyd ymweliad gan PC Ian Chattun ar gais y Cyngor i ofyn am gyngor i’w rhannu gyda’r cyhoedd a chynnig gwasanaeth y Cyngor i gynorthwyo mewn unrhyw ffordd bosib. Cafwyd sicrwydd bod presenoldeb mwy cyson gan yr heddlu yn yr ardal erbyn hyn a bod y sawl oedd yn gyfrifol wedi cael eu dal er bod ymholiadau’n parhau. Mynegwyd diddordeb gan y Cyngor mewn sefydlu Cynllun Gwarchod Cymdogaeth. Cynigiwyd hwn gan Aled Griffiths ac fe’i heiliwyd gan Iwan Jones. Gofynnwyd am rif uniongyrchol ar gyfer cysylltu â’r heddlu

Ceir cyngor yma:[www.ourwatch.org](http://www.ourwatch.org)

Bydd y cyngor diogelwch yn cael ei rannu gyda’r cyhoedd drwy law’r Blewyn Glas. Cynigiwyd hwn gan Gwenfair Davies ac fe’i heiliwyd gan Bedwyr Fychan.

*19:307: Ffurfioli cytundeb y Clerc* Cytunwyd y byddai Gareth Wyn Jones a Dafydd Evans yn cwblhau’r broses yn rhinwedd eu swyddi fel cadeirydd.

*19:308: Adroddiadau’r Cynghorwyr*

*19:308:1: Cyngor Sir Powys - Elwyn Vaughan* nodwyd bod gostyngiad o ran y trethi’n lleol yn codi rhwng 3-9% sef cynnydd llai na mannau eraill yng Nghymru lle mae’r cynnydd yn 27%

*19:308:2: Neuadd Cymuned Glantwymyn- Paul Hughes*: Cynhaliwyd Pwyllgor y Neuadd gyda’r gobaith y bydd digwyddiadau’n ail-gychwyn yn y neuadd.

19:309: Gohebiaeth: Dymunwyd pob daioni i fenter Tyfi Dyfi.

*19:310:* *Unrhyw fater Arall*

*19:310:1:* *Priffyrdd a phontydd*

Adroddwyd nifer o broblemau yn ymwneud â phriffyrdd gan gynnwys y canlynol:

* Mae wyneb y ffordd yng Nghwmlline yn beryg ger y bont ac angen sylw.
* Mae cerrig yn dod yn rhydd ar bont Cemaes, Machynlleth ac angen sylw.
* Mae’r difrod i’r bont ger Brynuchel heb gael sylw o hyd.
* Mae coeden yng Nghwmlline wedi cael ei dadwreiddio gan achosi rhwystr a pherygl i bobl ar droed ger Maesafon ar waelod y rhiw.
* Mae lamp yng Ngheinws angen sylw o hyd.
* Mae draen angen ei chlirio ger pont Cemaes gan fod car wedi parcio yno gan rwystro’r gwaith pan roedd y gwaith yn cael ei wneud ar y dreiniau eraill.
* Mae angen clirio canghennau ger Glancoegen gan eu bod yn y ffordd.
* Mae’r ffordd yn dirywio ac yn berygl ger Rhiw Gwreiddyn Cwm Ffrydlan.
* Mae rhai ardaloedd yn dal i ddisgwyl halen. Diolchwyd am yr halen sy wedi cyrraedd Darowen.

*19:301:2:* *Cyfarfod wyneb yn wyneb*. Mynegwyd dymuniad gan dri chynghorydd i gyfarfod wyneb yn wyneb er lles iechyd meddwl a chymdeithasol. Cynigiodd y Cadeirydd y dylai pawb gysylltu drwy law e-bost y Cyngor i fynegi barn. Nodwyd gan y clerc na fyddai modd gwneud unrhyw benderfyniadau ar faterion sy’n codi o fewn ‘Materion Eraill’ gan nad ydynt ar yr agenda. Nododd Cynghorydd bod hynny wedi digwydd yn y gorffennol a nododd Cynghorydd arall mai ar gyfer man faterion oedd hynny. Gofynnodd Cynghorydd arall sut drefn fyddai yn y man cyfarfod o ran rhagofalon iechyd a diogelwch yn wyneb Covid. Nodwyd bod y ddarpariaeth ddigonol ar waith o ran pellter cymdeithasol, hylif diheintio a bod pobl i fod gwneud prawf cyn dod i gyfarfodydd. Cynigiodd Iwan Jones y dylid cyfarfod wyneb yn wyneb ac fe’i heiliwyd gan Deryck Lewis a Huw Williams.

Daeth y cyfarfod i ben am 9.00

Cynhelir y cyfarfod nesaf Nos Iau 25.2.22